《小青洋至大青洋舟中四言四章》
清代·姚燮

天云入江，影远益邃。靡靡野芜，及春犹悴。平眄百里，荒赭无翠。

疏风在林，散若竽吹。感寂虑游，心夐易置。揽衣就衾，倦且适寐。

微澜如汐，棹径九纡。匝舷万筱，鲜翠可摅。断彴横市，樵青挈壶。

若有鸥鸟，烟际相呼。嬉嬉妇子，各守田庐。嗟我行役，嘅焉其吁。

故人扁舟，风雪南下。宿酒在樽，奈此寒夜。

支硎有梅，繁枝其奼。江不可涉，梦往何藉？微月远含，长流一泻。

山眉隔篷，若与烟化。

水风振厉，舟行未停。引尔冥想，荡摇若旌。低吟寡和，答以榔声。

照我兀兀，厌此孤檠。君山气缛，画渌春莹。仙姝可就，愁愿密倾。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。